ไฟแนลเชียล ไดเจสต์
EMC รับงานใหม่ 742 ล้านบาท
17 ส.ค. 2554

EMC รับงานใหม่ 742 ล้านบาท 
บริษัท อีเอ็มซี (EMC) ได้รับงานใหม่ 2 โครงการ คือ โครงการเดอะบรีซ มูลค่างาน 607 ล้านบาท และโครงการเดอะคริส เอ็กซ์ตร้า 4 มูลค่างาน 135 ล้านบาท รวมภาษีมูลค่าเพิ่มแล้ว
RPC ขาย TDR 200 ล้านหุ้น
คณะกรรมการบริษัท ระยองเพียวริฟายเออร์ (RPC) มีมติอนุมัติให้ออกใบแสดงสิทธิในผลประโยชน์ที่เกิดจากหุ้นของบริษัท หรือ Taiwan Depositary Receipts (TDR) และเสนอขาย TDR ต่อตลาดหลักทรัพย์ GreTai Securities Market (GTSM) ที่สาธารณรัฐจีน (ไต้หวัน) โดยการจัดสรรหุ้นเพิ่มทุนของบริษัท จำนวน 170 ล้านหุ้น และหุ้นของผู้ถือหุ้นเดิมจำนวน 30 ล้านหุ้น นอกจากนี้ได้อนุมัติให้ยกเลิกการจัดตั้งบริษัท อาร์พีซี เอ็นเนอร์ยี่ 
TUF06CAPTTE06PA ซื้อขาย 31 มี.ค.นี้ 
ตลาดหลักทรัพย์กำหนดให้ใบสำคัญแสดงสิทธิอนุพันธ์ (DW) ออกโดยบริษัทหลักทรัพย์ (บล.) ภัทร อ้างอิงหุ้นบริษัท ไทยยูเนี่ยน โฟรเซ่น โปรดักส์ (TUF06CA) จำนวน 20 ล้านหน่วย ราคาอ้างอิง 1.16 บาท เข้าซื้อขายในตลาดหลักทรัพย์ วันที่ 31 มี.ค.นี้ ทั้งนี้มีอายุจนถึงวันที่ 27 ก.ค. 2554
นอกจากนี้ DW ออกโดย บล.ภัทร อ้างอิงหุ้นบริษัท ปตท.สำรวจและผลิตปิโตรเลียม (PTTE06PA) จำนวน 13.5 ล้านหน่วย ราคาหน่วยละ 1.54 บาท เข้าซื้อขายในวันที่ 31 มี.ค.นี้เช่นกัน และครบอายุวันที่ 18 ส.ค. 2554
CK เซ็นสัญญางานใหม่ 4,500 ล้าน
บริษัท ช.การช่าง (CK) ได้ลงนามในสัญญา Engineering, Procure ment and Construction Contract for 120 MW Gas Fired Combined Cycle Cogeneration Power Plant (โครงการก่อสร้างโรงไฟฟ้าขนาดเล็ก (SPP) ในนิคมอุตสาหกรรมบางปะอิน) กับบริษัท บางปะอิน โคเจนเนอเรชั่น (บริษัทย่อย) มูลค่าสัญญาประมาณ 4,550,113,586 บาท ไม่รวมภาษีมูลค่าเพิ่ม กำหนดระยะเวลาแล้วเสร็จวันที่ 1 มิ.ย. 2556
ศาลนัดฟังคำสั่งแผนฟื้นฟู PICNI 4 พ.ค.
บริษัท ปิคนิค คอร์ปอเรชั่น (PICNI) แจ้งว่า ศาลล้มละลายกลางได้นัดพิจารณาแผนฟื้นฟูกิจการเมื่อวันที่ 22 มี.ค. 2554 แต่เนื่องจากมีเจ้าหนี้ได้ยื่นคำคัดค้านแผนฟื้นฟูกิจการ ได้แก่ บริษัท เวิลด์แก๊ส (ประเทศไทย) กรมสรรพากร และเจ้าหนี้อื่นอีก 6 ราย และเมื่อศาลพิจารณารายงานสรุปวิเคราะห์แผนฟื้นฟูกิจการ เห็นว่าคดีพอวินิจฉัยได้ จึงนัดฟังคำสั่งในวันที่ 4 พ.ค. 2554